Shveysariyalik olimlar GM’ning Opel Zafira modeli ekologik talablarga javob bermasligini aniqladi

Shveysariyalik ekspertlar General Motors avtokonsernini Opel Zafira modelida azot oksidlarini ajratib chiqarish borasida Yevropa standartlarini buzishda aybladi, deya xabar bermoqda “Vedomosti”.

GM’ning dizelli dvigatelga ega eng ommabop avtomobillaridan biri bo‘lgan Opel Zafira’dan chiqadigan ajralmalar ba’zi hollarda amaldagi “Yevro-6” me’yorlaridan 17 barobar oshishini aytishmoqda. Opel markasiga egalik qiluvchi GM esa ushbu ayblovlarni rad etmoqda.
Germaniyaning Deutsche Umwelthilfe (DUH) ekologik tashkiloti buyurtmasi bilan o‘tkazilgan sinovlarda ma’lum bo‘lishicha, ajralmalardagi azot oksidlari konsentratsiyasi holatga qarab keskin o‘zgargan. Orqa g‘ildiraklar oddiy harakatlanish paytidagidek aylanganida konsentratsiya me’yordan 2—4 barobar oshgan, ular bloklangan vaqtda bu me’yorga to‘g‘ri kelgan, bu faqat soatiga 150 km tezlikdan past holatda sodir bo‘lgan.